HJK:n ja Huuhkajien puolustaja siirtymässä Norjaan – Simo Valakarin joukkueelle uusi suomalaisvahvistus

Juha Pirisen seuraava osoite on Tromssa.

Ilta-Sanomien tietojen mukaan HJK:n laitapuolustaja Juha Pirinen on siirtymässä Norjan pääsarjaseura Tromsö IL:n riveihin. Pirisen siirrosta kertoi ensimmäisenä Aftenposten.

IS:n norjalaislähteistä saamien tietojen mukaan Pirinen matkustaa tänään Norjaan lääkärintarkastukseen. Jos matkaan ei tule viime hetken mutkia, laittaa Pirinen nimensä TIL:n sopimuspaperiin tiistaina.

Seuraa valmentaa Simo Valakari. Suomalaisvalmentaja saapui seuraan kesken kauden 2017 ja pelasti seuran putoamiselta. Tällä kaudella TIL sijoittui 16 joukkueen liigassa sijalle 10.

Valakari on aiemmin värvännyt Tromssaan Huuhkajien Robert Taylorin sekä oman poikansa Onni Valakarin. Molemmat pelaajat kuuluvat joukkueen vakiokalustoon.

Pirinen, 27, löi lopullisesti läpi Veikkausliigassa RoPSin paidassa kausina 2015–16. Läpimurtoa seurasi siirto HJK:hon, jossa hän on voittanut kaksi Suomen mestaruutta. Hän on ollut useamman kauden ajan yksi liigan parhaista pelaajista.

Hanakasti nouseva vasen puolustaja on pelannut myös 13 A-maaottelua.

Pirinen siirtyy Norjaan vapailla papereilla, sillä hänen sopimuksensa HJK:n kanssa päättyi tähän kauteen.